“ከግርጌ ማስታወሻነት ወደ ፈጣን እድገት የተሸጋገረች አገር” ፕሬዝደንት ግርማ
አዲስ አበባ፤ መስከረም 28/2006 (ዋኢማ) – በ27 ሰኞ 2006 ዓም በተከናወነው የቀድሞው ፕሬዝደንት አቶ ግርማ ወልደጊዮርጊስ ሽኝት ተሰናባቹ ፕሬዝደንት ያደረጉት ንግግር በበሳል ምክሮች የታጨቀ ነበር፡፡ፕሬዝደንቱ ሲናገሩ “ሪፐብሊካችን ልዩነትን ማስተናገድ የሚችል ዴሞክራሲ ነው፡፡ በሀገር እና ህዝብ ጸጥታና ደህንነት ጉዳዩች ላይ እንደ አንድ መቆም የማይችል ትውልድ ያላቸው ሀገሮች ሲፈራርሱ እንጂ ሲበለጽጉ አላየሁም፡፡ እናም ለሀገሬ ፖለቲከኞች የማካፍላቸው ምክር በመሰረታዊ አገራዊ ጥቅሞች ላይ በጋራ መቆም የሽንፈት ወይም የልፍስፍስነት ምልክት ሳይሆን የብስለትና የአርቆ አስተዋይነት ጸጋ እንደሆነ አውቃችሁ የታማኝ ተቃዋሚነትን ዴሞክራሲያዊ ባህል በመገንባት የየራሳችሁን አስተዋጾ እንድታደርጉ ነው፡፡” በሚል መክረዋልፕሬዝደንት ግርማ አክለውም “ከረጅም እድሜና የህዝብ አገልግሎት ተሞክሮ የአደራ መልእክት ላቀርብላችሁ እወዳለሁ፡፡ በፈጣን ግስጋሴያቸው በክፍለ አህጉራችን ብቻ ሳይሆን ብሩህ ተስፋ ካላቸው ጥቂት ታዳጊ ኢኮኖሚዎች መሀል በይፋ የተመሰከረላት አገራችን ይህን የእድገት ግስጋሴ እውን ማድረግ የቻለችው ለዜጎች የግልና የቡድን ዴሞክራሲያዊ መብቶችና ነፃነቶች አከባበርና ተግባራዊነት ልዩ ትኩረት ሰጥታ በመንቀሳቀሷ ነው፡፡” ብለዋል፡፡በዚህ ሳያበቁ “በብዝሀነታችን ላይ የተመሰረተው ዴሞክራሲ የብሄራዊ ጥንካሬያችንና የግስጋሴያችን ፍጥነት ዋነኛው ምስጢር ከመሆኑም ባሻገር የማይናወጥ አንድነታችንም መሰረት ነው፡፡” በማለት አጽንዖት ሰጥተውታል፡፡የፕሬዝደንቱ የስንብት ንግግር የመልካም አስተዳደር ችግርንም የዳሰሰ ሲሆን በዚህ ረገድ እንዲህ ብለዋል- “ዴሞክራሲ በየትኛውም አለም ተጠቃሚዎቹን የሚያስከፍለው አንድ ትልቅ ምንዳ አለ፡፡ የተጋ ንቁ ተሳትፎ፡፡ ለሰብአዊ መብቶቻችሁና ለመሰረታዊ ጥቅሞቻችሁ አፈጻጸም ጋሬጣ የሆነውን አላግባብ የመበልጸግና የመልካም አስተዳደር ችግር በግልና በተደራጀ ተሳትፏችሁ አበክራችሁ መታገል ይኖርባችኋል፡፡”“በቀድሞ የተዛባና ኢፍትሀዊ ግንኙነት ውስጥም እንኳ ሳይናጋ የዘለቀ የአብሮነታችን እና የአንድነታችን መሰረት የሆነ መቻቻል እና የመከባበር ባህል ባለቤቶች ነን፡፡ ነገር ግን የመከባበርና የመቻቻል ባህላችንን በማፍረስ እንጠቀማለን ብለው የሚያስቡ ሀይሎች መኖራቸውን መዘንጋት የለብንም፡፡ ስለሆነም መቻቻልን የሚፈታተኑ አክራሪ እና ጽንፈኛ ዝንባሌዎችን ሳትዘናጉ መታገል ይኖርባችኋል፡፡” በማለትም ለአክራሪነት ቦታ ሊኖራት የማይገባ ሀገር እንደሆነች መክረዋል፡፡“ዛሬ ሀገራችን” ይላሉ ፕሬዝደንት ግርማ “በአህጉራዊና አለማቀፋዊ መድረኮች ከነበራት የግርጌ ማስታወሻነት ያልዘለለ እውቅና ተላቃ በአህጉራዊ ጉዳዩች በምታደርገው የተጋ ተሳትፎ እና በፈጣንና ፍትሀዊ እድገቷ በበጎ ተምሳሌትነት መጠራት የጀመረች ሀገር ለመሆን በቅታለች፡፡… በአለም አቀፍ መድረኮች የክፍለ አህጉራችን ብቻ ሳይሆን የታዳጊ አገሮች ህዝቦች መሰረታዊ ጥቅሞችን የሚያስጠብቁ ጥረቶችን ታደርጋለች፡፡”ቀጥለውም “በዚህ ረገድ በብሩህ ራእያቸው በበሳል አመራራቸውና በጥልቅ አሳቢነታቸው ብሄራዊ ኩራታችን እንዲያንሰራራ እና አገራችን የተያያዘችውን የሰላም የዴሞክራሲና የእድገት ፈለግ በአስተማማኝ ሁኔታ እንድታረጋግጥ በማድረግ የጎላ ሚና የተጫወቱት ወዳጄና ባልደረባዬ የነበሩት ታላቁ መሪ የቀድሞው መሪ አቶ መለስ ዜናዊ በታላቅ ስራቸው ስማቸው በታሪክ ለዘለአለም ሲዘከር ይኖራል፡፡” በማለት የቀድሞውን ጠቅላይ ሚንስትር ጉልህ ሚና ዘክረዋል፡፡“ሁሌም እራሴን እድለኛ አድርጌ የማየው በዚህ ረጅም የእድሜና የህዝብ አገልግሎት ተሞክሮዬ እንኳንስ ተግባራዊ ሊሆኑ ሊታሰቡም የሚያስቸግሩ በርካታ ውጤቶችና መሻሻሎችን በርሳቸው አመራርና ራዕይ በተጨባጭ ተግባራዊ ሲሆኑ ማየት በመቻሌና በዚህ ታሪካዊ የለውጥ ሂደት ውስጥ ቀጥተኛ ተሳታፊ በመሆኔም ጭምር ነው፡፡” በሚል የቀድሞውን ጠቅላይ ሚንስትር አሞካሽተዋል፡፡እንደ ኢሬቴድ ዘገባ ከቀድሞው ፕሬዝደንት ጉልህ አስተዋጾ አንዱ ተደርጎ በሚወሰደው የደን ልማትም ረገድ ባደረጉት ንግግር ” አሳሳቢው የደን መመናመን ተለውጦ በሚያስደምም ፈጣን ግስጋሴ መልከአ ምድራችንን በደን ማልበስ በጀመርንበት የተፈጥሮ ሀብት ጥበቃ ስራ አበረታች ወጤቶችን ማግኘት ችለናል፡፡” ብለዋል፡፡